EELNÕU

13.08.2024

**Kriminaalmenetluse seadustiku muutmise ja sellega seonduvalt teiste seaduste muutmise seadus (teabevahetus Euroopa Liidu liikmesriikide vahel ja Europoliga)**

**§ 1. Kriminaalmenetluse seadustiku muutmine**

Kriminaalmenetluse seadustikus tehakse järgmised muudatused:

**1)** seadustiku 19. peatüki 8. jao 9. jaotis muudetakse ja sõnastatakse järgmiselt:

„**9. jaotis**

**Teabevahetus Euroopa Liidu liikmesriikide vahel ja Europoliga**

**§ 50878. Teabevahetus**

(1) Kuritegude avastamiseks, tõkestamiseks ja menetlemiseks vahetatakse teavet:

1) teise Euroopa Liidu liikmesriigi ühtse kontaktpunkti ja õiguskaitseasutusega;

2) Euroopa Liidu Õiguskaitsekoostöö Ametiga (edaspidi *Europol*).

(2) Teave käesoleva jaotise tähenduses on andmed füüsilise või juriidilise isiku või asjaolu kohta, mis on vajalikud õiguskaitseasutusele, et avastada, tõkestada või menetleda kuritegu, sealhulgas andmed, mis on kogutud jälitustoiminguga või salajases koostöös.

(3) Teise Euroopa Liidu liikmesriigi ja Europoliga vahetatakse järgmist ühtsele kontaktpunktile või uurimisasutusele kättesaadavat teavet:

1) otse juurdepääsetav teave – andmekogu andmed, millele on ühtsel kontaktpunktil või uurimisasutusel juurdepääs;

2) kaudselt juurdepääsetav teave – teave, mille ühtne kontaktpunkt või uurimisasutus võib saada riiklikku sundi rakendamata teiselt ametiasutuselt või füüsiliselt või juriidiliselt isikult.

(4) Käesoleva paragrahvi lõike 1 alusel vahetatakse teavet ühtse kontaktpunkti kaudu, kes korraldab teabevahetust ööpäev ringi ja kellel on juurdepääs uurimisasutuse teabele ulatuses, mis on vajalik tema ülesannete täitmiseks.

(5) Uurimisasutus võib:

1) vahetada teise Euroopa Liidu liikmesriigiga iseseisvalt teavet oma pädevuse piires, arvestades käesoleva seadustiku §-s 50886 sätestatud tingimusi;

2) vahetada teise Euroopa Liidu liikmesriigiga teabetaotluseta teavet oma pädevuse piires, arvestades käesoleva seadustiku §-s 50887 sätestatud tingimusi;

3) edastada teavet Europolile arvestades käesoleva seadustiku §-s 50888 sätestatud tingimusi.

(6) Euroopa Liidu liikmesriigile või Europolile teabe edastamise tingimustele ja ulatusele kohaldatakse riigisisesele teabevahetuse kohta sätestatut.

(7) Kui teabe Euroopa Liidu liikmesriigile või Europolile edastamiseks peab olema käesoleva seadustiku § 214 kohaselt kohtu või prokuratuuri luba (edaspidi *teabevahetusluba*), tagab kohus või prokuratuur selle taotluse lahendamise ööpäev ringi.

(8) Euroopa Liidu liikmesriigilt saadud teavet võib kasutada, sealhulgas kohtumenetluses tõendina, selle edastanud Euroopa Liidu liikmesriigi nõusolekul ja tingimustel.

(9) Kui teave on saadud muult riigilt, võib selle edastada teisele Euroopa Liidu liikmesriigile või Europolile, kui muu riik on:

1) andnud teabe edastamiseks nõusoleku;

2) kehtestanud teabe kasutamise tingimused.

(10) Teavet vahetatakse inglise keeles.

**§ 50879. Ühtne kontaktpunkt**

(1) Ühtne kontaktpunkt on Politsei- ja Piirivalveamet.

(2) Ühtse kontaktpunkti töös osalevad:

1) iga käesoleva seadustiku § 31 lõikes 1 nimetatud uurimisasutuse esindaja;

2) Europoli riiklik üksus;

3) SIRENE büroo;

4) Rahvusvahelise Kriminaalpolitsei Organisatsiooni (Interpol) riiklik keskbüroo.

**§ 50880. Teabevahetuskanal**

(1) Teavet vahetatakse Europoli turvalises teabevahetusvõrgus (edaspidi *SIENA*).

(2) Ühtne kontaktpunkt ja uurimisasutus on SIENA-ga otseühenduses, sealhulgas mobiilseadme kaudu.

(3) Ühtne kontaktpunkt või uurimisasutus ei pea kasutama SIENA-t juhul, kui:

1) teabetaotluse kiireloomulisus eeldab ajutiselt teise teabevahetuskanali kasutamist;

2) SIENA-t ei ole võimalik ootamatu takistuse tõttu kasutada;

3) teabevahetuses osaleb kolmas riik või rahvusvaheline organisatsioon või on alust arvata, et ta on vaja sellesse hiljem kaasata, sealhulgas Rahvusvahelise Kriminaalpolitsei Organisatsiooni (Interpol) kaudu.

**§ 50881. Teabetaotlusele vastamine**

(1) Ühtne kontaktpunkt kontrollib teise Euroopa Liidu liikmesriigi teabetaotluse nõuetekohasust, lubatavust ja sellele vastamise võimalikkust ning vastab taotlusele või edastab selle vastamiseks uurimisasutusele.

(2) Kui teabetaotluses on puudusi, mille kõrvaldamata jätmise korral tuleks sellele vastamisest käesoleva seadustiku § 50882 lõike 1 alusel keelduda, teavitab ühtne kontaktpunkt sellest viivitamata taotluse esitanud Euroopa Liidu liikmesriigi ühtset kontaktpunkti või õiguskaitseasutust ja palub puudused kõrvaldada.

(3) Uurimisasutus, kellele teabetaotlus vastamiseks edastati, peab edastama kogutud teabe viivitamata ühtsele kontaktpunktile, kes edastab teabetaotluse vastuse teise Euroopa Liidu liikmesriigi ühtsele kontaktpunktile või õiguskaitseasutusele.

(4) Kui teabetaotluse vastus edastatakse teise Euroopa Liidu liikmesriigi õiguskaitseasutusele, edastatakse selle liikmesriigi ühtsele kontaktpunktile vastuse koopia.

(5) Teabetaotluse vastuse koopiat ei pea käesoleva paragrahvi lõike 4 alusel edastama juhul, kui see võib ohustada:

1) käimasolevat kriminaalmenetlust;

2) riigi julgeolekut või

3) isiku turvalisust.

**§ 50882. Teabetaotlusele vastamisest keeldumine**

(1) Teabetaotlusele vastamisest keeldutakse, kui esineb vähemalt üks järgmistest alustest:

1) ühtsel kontaktpunktil ja uurimisasutusel ei ole taotletud teabele juurdepääsu;

2) teabevahetus kahjustaks käimasolevat kriminaalmenetlust;

3) teabevahetus seaks ohtu isiku turvalisuse;

4) teabevahetus kahjustaks põhjendamatult juriidilise isiku kaitstud olulisi huve;

5) teabevahetus võib ohustada riigi julgeolekut;

6) teabevahetus on teabevahetuse eesmärki arvestades selgelt ebaproportsionaalne;

7) taotletakse teavet, mis on ebaõige, mittetäielik või aegunud;

8) taotlus ei vasta käesoleva seadustiku § 50885 nõuetele;

9) taotlusele vastamiseks on vaja teabevahetusluba, aga kohus või prokuratuur on loa andmisest keeldunud;

10) taotletakse teavet kuriteo kohta, mille eest karistatakse karistusseadustiku kohaselt kuni üheaastase vangistusega;

11) taotletakse teavet teo kohta, mis ei ole karistusseadustiku kohaselt kuritegu;

12) taotletakse teavet, mis on saadud teiselt Euroopa Liidu liikmesriigilt või kolmandalt riigilt, kes ei ole andnud selle edastamiseks nõusolekut.

(2) Kui üks käesoleva paragrahvi lõikes 1 sätestatud keeldumise alus kehtib üksnes teabetaotluse osa kohta, keeldutakse taotlusele vastamisest üksnes ulatuses, mille suhtes ilmneb vähemalt üks käesoleva paragrahvi lõikes 1 sätestatud keeldumise alustest.

(3) Ühtne kontaktpunkt teavitab teabetaotlusele vastamisest keeldumisest taotluse esitanud teise Euroopa Liidu liikmesriigi ühtset kontaktpunkti või õiguskaitseasutust ja selgitab keeldumise põhjust käesoleva seadustiku § 50883 lõikes 1 või 2 sätestatud tähtaja jooksul.

**§ 50883.** **Teabetaotlusele vastamise tähtaeg**

(1) Teabetaotlusele vastatakse seitsme päeva jooksul taotluse ühtsele kontaktpunktile saabumisest arvates.

(2) Kui teabetaotlus on kiireloomuline, vastatakse taotlusele ühtsele kontaktpunktile saabumisest arvates:

1) kaheksa tunni jooksul, kui taotletakse otse juurdepääsetavat teavet;

2) kolme päeva jooksul, kui taotletakse kaudselt juurdepääsetavat teavet.

(3) Teabetaotlus on kiireloomuline, kui selle esitanud teine Euroopa Liidu liikmesriik on selle nii määratlenud ja põhjendanud järgmiselt:

1) teave on hädavajalik, et selgitada välja või tõrjuda vahetut kõrgendatud ohtu teise Euroopa Liidu liikmesriigi avalikule korrale;

2) teave on vajalik, et tõrjuda vahetut ohtu isiku elule või kehalisele puutumatusele;

3) teave on vajalik, et võtta teises Euroopa Liidu liikmesriigis vastu otsus, millega võib kaasneda isikuvabaduse piiramine;

4) teave kaotab ajakohasuse, kui seda kiiresti ei edastata.

(4) Käesoleva paragrahvi lõikes 1 või 2 sätestatud tähtajast võib kalduda kõrvale juhul, kui see on vajalik, et:

1) anda teabetaotluse esitanud teise Euroopa Liidu liikmesriigi ühtsele kontaktpunktile või õiguskaitseasutusele aega kõrvaldada taotlusest puudused, mis tingiksid sellele vastamisest keeldumise;

2) saada kohtult või prokuratuurilt teabevahetusluba.

(5) Kui käesoleva paragrahvi lõikes 1 või 2 sätestatud tähtajast kaldutakse kõrvale, teavitatakse teise Euroopa Liidu liikmesriigi ühtset kontaktpunkti või õiguskaitseasutust viivituse eeldatavast kestusest ja põhjusest.

(6) Käesoleva paragrahvi lõikes 1 või 2 sätestatud tähtaja kulgemine peatatakse alates hetkest, mil teabetaotluse esitanud Euroopa Liidu liikmesriigi ühtne kontaktpunkt või õiguskaitseasutus saab taotluse esitada selgitusi või täpsustusi, kuni hetkeni, mil taotletud selgitused või täpsustused esitatakse.

**§ 50884. Teabetaotluse esitamine**

(1) Kui uurimisasutusel on põhjendatud alus arvata, et teise Euroopa Liidu liikmesriigi õiguskaitseasutusel on teavet, mis võib aidata avastada, tõkestada või menetleda kuritegu, võib ta esitada ühtse kontaktpunkti kaudu sellele õiguskaitseasutusele teabetaotluse.

(2) Ühtne kontaktpunkt kontrollib teabetaotluse vastavust käesoleva seadustiku § 50885 nõuetele ja esitab selle teise Euroopa Liidu liikmesriigi ühtsele kontaktpunktile või õiguskaitseasutusele.

(3) Kui teabetaotlus esitatakse teise Euroopa Liidu liikmesriigi õiguskaitseasutusele, edastab ühtne kontaktpunkt selle liikmesriigi ühtsele kontaktpunktile taotluse koopia, välja arvatud käesoleva seadustiku § 50881 lõikes 5 nimetatud juhul.

**§ 50885. Nõuded teabetaotlusele**

Teabetaotluses esitatakse järgmised andmed:

1) taotletava teabe kirjeldus;

2) teabe taotlemise põhjus, sealhulgas asjaolud ja viide kuriteole, mille kohta teavet taotletakse;

3) seos teabe taotlemise põhjuse ja isiku vahel, kelle kohta teavet taotletakse;

4) teabe kasutamise eesmärk;

5) põhjendus, miks eeldatakse, et teisel Euroopa Liidu liikmesriigil on teabele juurdepääs;

6) kiireloomulise taotluse korral kiireloomulisuse põhjus käesoleva seadustiku § 50883lõike 3 kohaselt;

7) taotluses esitatud andmete kasutamise piirang.

**§ 50886. Uurimisasutuse iseseisev teabevahetus**

(1) Kui uurimisasutus esitab iseseisvalt teabetaotluse teise Euroopa Liidu liikmesriigi õiguskaitseasutusele või vastab iseseisvalt tema teabetaotlusele, edastab uurimisasutus ühtsele kontaktpunktile ja selle liikmesriigi ühtsele kontaktpunktile taotluse või vastuse koopia, välja arvatud käesoleva seadustiku § 50881 lõikes 5 sätestatud juhul.

(2) Kui uurimisasutus esitab iseseisvalt teabetaotluse teise Euroopa Liidu liikmesriigi ühtsele kontaktpunktile või vastab iseseisvalt tema teabetaotlusele, edastab uurimisasutus ühtsele kontaktpunktile taotluse või vastuse koopia, välja arvatud käesoleva seadustiku § 50881 lõikes 5 sätestatud juhul.

(3) Uurimisasutuse iseseisvale teabetaotlusele kohaldatakse käesoleva seadustiku § 50885 sätestatut.

(4) Uurimisasutuse iseseisvale teabetaotluse vastusele kohaldatakse käesoleva seadustiku § 50881 lõigetes 2–5 ning §-des- 50882 ja 50883 sätestatut.

**§ 50887. Teabetaotluseta teabeedastus**

(1) Ühtne kontaktpunkt ja uurimisasutus edastavad teisele Euroopa Liidu liikmesriigi ühtsele kontaktpunktile või õiguskaitseasutusele teabetaotluseta teavet, mis võib aidata avastada, tõkestada või menetleda käesoleva seadustiku § 4896 lõikes 1 nimetatud kuritegu, välja arvatud juhul, kui esineb § 50882 lõike 1 punktis 2, 3, 4, 5 või 9 sätestatud keeldumise alus.

(2) Ühtne kontaktpunkt ja uurimisasutus võivad edastada teise Euroopa Liidu liikmesriigi ühtsele kontaktpunktile või õiguskaitseasutusele teabetaotluseta teavet, mis võib aidata avastada, tõkestada või menetleda kuritegu.

(3) Käesoleva paragrahvi lõike 1 või 2 alusel edastatud teabe koopia edastab:

1) ühtne kontaktpunkt teise Euroopa Liidu liikmesriigi ühtsele kontaktpunktile, kui teave edastati õiguskaitseasutusele;

2) uurimisasutus ühtsele kontaktpunktile ja teise Euroopa Liidu liikmesriigi ühtsele kontaktpunktile.

(4) Käesoleva paragrahvi lõike 1 või 2 alusel edastatud teabe koopiat ei edastata käesoleva seadustiku § 50881 lõikes 5 nimetatud juhul.

**§ 50888. Teabeedastus Europolile**

(1) Kui vahetatakse teavet kuriteo kohta, mille uurimise toetamine on Euroopa Parlamendi ja nõukogu määruse (EL) 2016/794, mis käsitleb Euroopa Liidu Õiguskaitsekoostöö Ametit (Europol) ning millega asendatakse ja tunnistatakse kehtetuks nõukogu otsused 2009/371/JSK, 2009/934/JSK, 2009/935/JSK, 2009/936/JSK ja 2009/968/JSK (ELT L 135, 24.05.2016, lk 53–114), artikli 3 kohaselt Europoli eesmärk, hindavad ühtne kontaktpunkt ja uurimisasutus igal üksikjuhul kooskõlas artikli 7 lõikega 7, kas on vaja edastada teabetaotluse või selle vastuse koopia Europolile.

(2) Enne Europolile käesoleva paragrahvi lõike 1 alusel teabe edastamist määrab ühtne kontaktpunkt või uurimisasutus Euroopa Parlamendi ja nõukogu määruse (EL) 2016/794 artikli 19 kohaselt kindlaks:

1) teabe töötlemise eesmärgi;

2) vajaduse korral teabe töötlemise piirangu.“;

**2)** seaduse normitehnilisest märkusest jäetakse välja tekstiosa „nõukogu 29. detsembri 2006. a raamotsus 2006/960/JSK Euroopa Liidu liikmesriikide õiguskaitseasutuste vahelise teabe ja jälitusteabe vahetamise lihtsustamise kohta (ELT L 386, 29.12.2006, lk 89–100);“;

**3)** seaduse normitehnilist märkust täiendatakse tekstiosaga „Euroopa Parlamendi ja nõukogu direktiiv (EL) 2023/977, mis käsitleb liikmesriikide õiguskaitseasutuste vahelist teabevahetust ja millega tunnistatakse kehtetuks nõukogu raamotsus 2006/960/JSK (ELT L 134, 22.05.2023, lk 1–24).“.

**§ 2. Kriminaalmenetluse seadustiku rakendamise seaduse täiendamine**

Kriminaalmenetluse seadustiku rakendamise seadust täiendatakse §-ga 258 järgmises sõnastuses:

„**§ 258. Kriminaalmenetluse seadustiku § 50880 kohaldamine**

Kriminaalmenetluse seadustiku §-s 50880 sätestatud teabevahetuskanali nõudeid kohaldatakse 2027. aasta 12. juunini üksnes sellele uurimisasutusele, kes on ühendatud Euroopa Liidu Õiguskaitsekoostöö Ameti turvalise teabevahetusvõrguga.“.

**§ 3. Politsei ja piirivalve seaduse muutmine**

Politsei ja piirivalve seaduses tehakse järgmised muudatused:

**1)** seadust täiendatakse 24. peatükiga järgmises sõnastuses:

„**24. peatükk**

**TEABEVAHETUS EUROOPA LIIDU LIIKMESRIIKIDE VAHEL JA EUROPOLIGA**

**§ 762. Ühtse kontaktpunkti ülesanded**

Kriminaalmenetluse seadustiku 19. peatüki 8. jao 9. jaotises reguleeritud teabevahetust korraldab ühtne kontaktpunkt, kes:

1) võtab vastu ja kontrollib teabetaotlusi;

2) vajaduse korral edastab teabetaotluse vastamiseks uurimisasutusele, korraldab uurimisasutuselt saadud teabe korrastamist ning taotlusele vastamist;

4) edastab teabetaotluse alusel või teabetaotluseta teavet teise Euroopa Liidu liikmesriigi ühtsele kontaktpunktile või õiguskaitseasutusele kriminaalmenetluse seadustiku §-de 50881 ja 50887 kohaselt;

5) edastab teavet Europolile kriminaalmenetluse seadustiku § 50888 kohaselt;

6) keeldub kriminaalmenetluse seadustiku § 50882 alusel teabetaotlusele vastamisest ja palub vajaduse korral taotluses esinevad puudused sama seadustiku § 50881 lõike 2 kohaselt kõrvaldada;

7) esitab teabetaotluse teise Euroopa Liidu liikmesriigi ühtsele kontaktpunktile kooskõlas kriminaalmenetluse seadustiku §-dega 50884 ja 50885 ning esitab vajaduse korral selgitusi või täpsustusi;

8) registreerib töövoosüsteemis teabetaotluse ja selle vastuse, teabetaotluseta ja iseseisva teabeedastuse ning tagab nende kohta statistika kogumise ja selle nõuetekohase esitamise Euroopa Komisjonile.

**§ 763. Töövoosüsteem**

Ühtne kontaktpunkt registreerib kriminaalmenetluse seadustiku 19. peatüki 8. jao 9. jaotises reguleeritud teabevahetuse ja kogub selle kohta statistikat ühtses elektroonilises töövoo haldamise süsteemis (edaspidi *töövoosüsteem*).

**§ 764. Töövoosüsteemi andmed**

(1) Töövoosüsteemi andmed on:

1) ühtse kontaktpunkti või uurimisasutuse teabetaotlus ja sellega seotud teade;

2) teise Euroopa Liidu liikmesriigi teabetaotlus ja sellega seotud teade;

3) ühtse kontaktpunkti ja uurimisasutuse vaheline teabevahetus, mis on seotud ühtse kontaktpunkti või uurimisasutuse teabetaotlusega;

4) ühtse kontaktpunkti ja uurimisasutuse vaheline teabevahetus, mis on seotud teise Euroopa Liidu liikmesriigi või Europoli teabetaotlusega;

5) andmed teise Euroopa Liidu liikmesriigi teabetaotlusele vastamisest kriminaalmenetluse seadustiku § 50882 alusel keeldumise kohta;

6) andmed teise Euroopa Liidu liikmesriigi teabetaotluse puuduste kohta, mille ühtne kontaktpunkt või uurimisasutus on kriminaalmenetluse seadustiku § 50888 lõike 2 alusel palunud kõrvaldada;

7) andmed teisele Euroopa Liidu liikmesriigile või Europolile edastatud teabe registreerimise kohta;

8) andmed, kas ühtse kontaktpunkti või uurimisasutuse või teise Euroopa Liidu liikmesriigi teabetaotlus on kriminaalmenetluse seadustiku § 50890 lõike 3 kohaselt kiireloomuline, ja kui on, selle põhjendus;

9) andmed, kas teabetaotlusele on vastatud kriminaalmenetluse seadustiku § 50883 sätestatud tähtajal, ja kui ei ole, viivituse asjaolud;

10) andmed, kas teabetaotluse või teabe koopia on edastatud ühtsele kontaktpunktile või teise Euroopa Liidu liikmesriigi ühtsele kontaktpunktile, kui uurimisasutus vahetab teavet iseseisvalt kriminaalmenetluse seadustiku § 50886 kohaselt või teavet vahetatakse teabetaotluseta sama seadustiku § 50887 kohaselt.

(2) Töövoosüsteemi andmeid kogutakse teabetaotluse esitanud või saanud Euroopa Liidu liikmesriikide kaupa.

(3) Töövoosüsteemis säilitatakse isikuandmeid seni, kuni see on vajalik, et ühtne kontaktpunkt saaks täita talle käesolevas peatükis antud ülesandeid. Pärast vajaduse äralangemist isikuandmed kustutatakse.

(4) Ühtne kontaktpunkt kontrollib töövoosüsteemis isikuandmete töötlemise vastavust käesoleva paragrahvi lõikele 3:

1) esimest korda hiljemalt kuus kuud pärast kriminaalmenetluse seadustiku 19. peatüki 8. jao 9. jaotises reguleeritud teabevahetuse lõppu;

2) korrapäraselt.

(5) Teabetaotluses esitatud isikuandmed, mis on osutunud ebaõigeks, mittetäielikuks või aegunuks, kustutatakse või parandatakse või nende töötlemist piiratakse vastavalt vajadusele ning kõiki nende andmete vastuvõtjaid teavitatakse sellest viivitamata.

(6) Töövoosüsteemi andmed on juurdepääsupiiranguga ja asutusesiseseks kasutamiseks.

(7) Töövoosüsteemis logitakse järgmised isikuandmete töötlemise toimingud:

1) kogumine;

2) muutmine;

3) lugemine;

4) avalikustamine;

5) edastamine;

6) ühendamine;

7) kustutamine.

(8) Käesoleva paragrahvi lõikes 7 nimetatud toimingu logiandmeid säilitatakse kaks aastat toimingu tegemisest arvates.

(9) Nõuded töövoosüsteemi toimimisele, ülesehitusele, haldamisele ja andmetöötluse kontrollile kehtestab Politsei- ja Piirivalveameti peadirektor.

**§ 765. Teabevahetuse statistika**

(1) Ühtne kontaktpunkt esitab iga aasta 1. märtsiks Euroopa Komisjonile statistika eelmisel kalendriaastal kriminaalmenetluse seadustiku 19. peatüki 8. jao 9. jaotise kohaselt peetud teabevahetuse kohta.

(2) Käesoleva paragrahvi lõikes 1 nimetatud statistika sisaldab vähemalt järgmisi andmeid:

1) ühtse kontaktpunkti või uurimisasutuse teabetaotluste arv;

2) teise Euroopa Liidu liikmesriigi ühtse kontaktpunkti või õiguskaitseasutuse esitatud teabetaotluste arv;

3) selliste teise Euroopa Liidu liikmesriigi ühtse kontaktpunkti või õiguskaitseasutuse teabetaotluste arv, millele on ühtne kontaktpunkt või uurimisasutus vastanud, kiireloomulisuse järgi ja taotluse esitanud liikmesriikide kaupa;

4) selliste teise Euroopa Liidu liikmesriigi ühtse kontaktpunkti või õiguskaitseasutuse esitatud teabetaotluste arv, millele vastamisest on kriminaalmenetluse seadustiku § 50882 lõike 1 alusel keeldutud, taotluse esitanud liikmesriikide ja taotlusele vastamisest keeldumise põhjuste kaupa;

5) selliste teise Euroopa Liidu liikmesriigi ühtse kontaktpunkti või õiguskaitseasutuse esitatud teabetaotluste arv, millele ei ole vastatud teabevahetusloa taotlemise tõttu kriminaalmenetluse seadustiku § 50883 lõikes 1 või 2 sätestatud tähtajal, taotluse esitanud liikmesriikide kaupa.“;

**2)** paragrahvi 252 lõike 6 punktis 2 asendatakse sõnad „Euroopa Politseiamet (edaspidi *Europol*)“ sõnaga „Europol“;

**3)** seaduse normitehnilist märkust täiendatakse tekstiosaga

„Euroopa Parlamendi ja nõukogu direktiiv (EL) 2023/977, mis käsitleb liikmesriikide õiguskaitseasutuste vahelist teabevahetust ja millega tunnistatakse kehtetuks nõukogu raamotsus 2006/960/JSK (ELT L 134, 22.05.2023, lk 1–24).“.

**§ 4. Politsei ja piirivalve seaduse muutmise ning sellega seonduvalt teiste seaduste muutmise seaduse muutmine**

Politsei ja piirivalve seaduse muutmise ning sellega seonduvalt teiste seaduste muutmise seaduses (RT I, 20.09.2022, 1) tehakse järgmised muudatused:

**1)** paragrahvi 1 punktis 1 asendatakse läbivaltarv „24“ arvuga „25“;

**2)** paragrahv 1 punktis 1 esitatud §-d 762–764 loetakse §-deks 766–768.

**§ 5. Politsei ja piirivalve seaduse muutmise ning sellega seonduvalt teiste seaduste muutmise seaduse muutmine**

Politsei ja piirivalve seaduse muutmise ning sellega seonduvalt teiste seaduste muutmise seaduses (RT I, 11.03.2023, 4) tehakse järgmised muudatused:

**1)** paragrahvi punktis 1 asendatakse läbivalt arv „25“ arvuga „26“;

**2)** paragrahvi 1 punktis 1 esitatud §-d 765–767 loetakse §-deks 769–771;

**3)** paragrahvi 1 punktis 2 asendatakse läbivalt arv „26“ arvuga „27“;

**4)** paragrahvi 1 punktis 2 esitatud § 768 loetakse §-ks 772.

**§ 6. Seaduse jõustumine**

Käesolev seadus jõustub 2024. aasta 12. detsembril.

Lauri Hussar

Riigikogu esimees

Tallinn, ………………… 2024

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Algatab Vabariigi Valitsus ………………… 2024